**Ca tine nu-s alte minuni cerești**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

poetei Liliana Trif

Ți-aș scrie astăzi numai o poveste

Și ți-aș citi-o lângă șemineu

C-a mai trecut un an și-atâta zestre

A curs din pana sufletului tău,

Mi-ai dăruit poeme fermecate,

Ai făurit din fiecare vers

În lumea cu porniri alambicate

Un zbor înalt, nu te-ai oprit din mers.

Ți-aș scrie astăzi doar o poezie

Pe glezna inimii, în foișor,

Să o păstrezi și-atunci când n-o să fie

Cerul senin sau poate am să mor

Și nu mai pot să savurez plăcerea

Poemelor ce le-am semnat în doi,

Dar și în Eden am să sparg tăcerea

Și vom semna sub versuri amândoi.

Azi ți-aș compune numai o sonată

Să simt cum mângâi clapa de pian,

De mâna ta să-mi fie răsfățată

Metafora ca-n fiecare an,

Dar m-am gândit ca să-ți ofer din toate

Un strop, chiar dacă nu va fi de-ajuns,

Că n-ai ce să-i dai unei nestemate

Ce-n sufletul poetic ți-a pătruns.

E prea puțin ca să-ți ofer din cele

Prea laice, podoabe pământești,

Că tu ești darul zeilor și-n stele

Ca tine nu-s alte minuni cerești.

La mulți ani, Liliana!